
BENEDICTUS PP. XV 


VENERABILES FRATRES 
SALUTEM ET APOSTOLICAM BENEDICTIONEM 

Spiritus Paraclitus, cum genus humanum, ut arcanis divi- 
nitatis imbueret, sacris Litteris locupletasset, sanctissimos do- 
ctissimosque viros, labentibus saeculis, non paucos providen- 
tissime excitavit, qui non modo caelestem illum thesaurum 
iacere sine fructu* non sinerent, sed suis et studiis et laboribus 
consolationem inde Scripturarum Christifidelibus uberrimam 
compararent. Hos inter, principem sane, communi omnium con- 
sensu, locum obtinet Sanctus Hieronymus, quem Doctorem 
Maximum sacris Scripturis explanandis divinitus sibi datum 
catholica agnoscit et veneratur Ecclesia. Iamvero, cum ab eius 
obitu plenum proxime quintum et decimum saeculum comme- 
moraturi simus, nolumus, Venerabiles Fratres, singularem op- 
portunitatem praetermittere, quin de Hieronymi in scientia Scri- 
pturarum laudibus ac promeritis vos data opera alloquamur. 
Conscientia enim apostolici muneris impellimur, ut, ad nobilis- 
simam hanc disciplinam provehendam, insigne tanti viri exem- 

' Cone. Trid. s. V. decr. de reform. c. 1. 

plum ad imitandum proponamus, et quae fel. rec. decessores 
Nostri Leo XIII et Pius X monita et praescripta hoc in genere 
utilissima ediderunt, eadem, apostolica Nostra auctoritate, con- 
firmemus et ad haec Ecclesiae tempora pressius aptemus. Etenim 
Hieronymus, « vir maxime catholicus et sacrae legis peritissi- 
mus»* atque «catholicorum magister»’ itemque « morum 
exemplar mundique magister »*, cum catholicam de sacris Li- 
bris doctrinam mirifice illustrarit acriterque defenderit, docu- 
menta sane plurima, eaque gravissima, Nobis affert, quae quidem 
usurpando, filios Ecclesiae universos, clericos potissimum, ad 
Scripturae divinae reverentiam, cum pia lectione assiduaque 
commentatione coniunctam, hortemur. 

Nostis, Venerabiles Fratres, Hieronymum Stridone natum, 
in oppido « Dalmatiae quondam Pannoniaeque confinio » *, et 
ab ipsis incunabulis catholico lacte nutritum °, postquam Christi 
vestem in hac alma Urbe de sacro fonte suscepit °, quoad longis- 
sime vixit, quicquid habuit virium, id in sacris Bibliis perscru- 
tandis, exponendis vindicandisque adhibuisse. Is latinis grae- 
cisque litteris Romae eruditus, vixdum e rhetorum schola egres- 
sus erat cum, adhuc adulescens, Abdiam prophetam interpretari 
conatus est: qua ex « puerilis ingenii » exercitatione ’ ita in eo 
crevit Scripturarum amor, ut, veluti invento thesauro secundum 
evangelicam imaginem, « omnia istius mundi emolumenta » * 
pro eo contemnenda sibi esse duxerit. Quamobrem, nulla deter- 
ritus asperitate consilii, cum domum, parentes, sororem, pro- 
pinquos dereliquit, tum a consuetudine lautioris cibi recessit, 
et in sacras Orientis regiones transmigravit, ut divitias Christi et 
Salvatoris scientiam in lectione et studio Bibliorum sibi pararet 


? Sulp. Sev., Dial. 1, 7. 

* Cass., De inc. 7, 26. 

* S. Prosper, Carmen de ingratis, v. 57. 
* De viris ill. 135. 

Ep. 82, 2, 2. 

* Bp. 15, 1, 1; 16, 2, 1. 

ampliores '. Qua in re quantum desudaverit, haud semel ipse 
describit: « Miro discendi ferebar ardore, nec iuxta quorum- 
dam praesumptionem ipse me docui. Apollinarium Laodicenum 
audivi Antiochiae frequenter et colui, et cum me in sanctis 
Scripturis erudiret, nunquam illius contentiosum super sensu 
dogma suscepi » *. Inde in regionem Chalcidis desertam Syriae 
orientalis regressus, ut verbi divini sensum perfectius assequere- 
tur, simulque ut aetatis aestum studiorum assiduitate coerceret, 
cuidam fratri, qui ex Hebraeis crediderat, in disciplinam se tradi- 
dit, ut hebraicum et chaldaicum quoque sermonem edisceret. 
« Quid ibi laboris insumpserim, quid sustinuerim difficultatis, 
quoties desperaverim quotiesque cessaverim et contentione di- 
scendi rursus inceperim, testis est conscientia tam mea, qui pas- 
sus sum, quam eorum qui mecum duxerunt vitam. Et gratias ago 
Domino, quod de amaro semine litterarum dulces fructus capio »’. 
Cum autem ab haereticorum turbis ne in ea quidem solitudine 
quiescere sibi liceret, Constantinopolim se contulit, ubi Sanctum 
Gregorium Theologum illius Sedis Antistitem, qui summa do- 
ctrinae laude ac gloria floreret, ad sacrarum Litterarum inter- 
pretationem, fere triennium, ducem ac magistrum adhibuit; quo 
tempore Origenis in prophetas Homilias et Eusebii Chronicon 
latine reddidit, et Isaiae de Seraphim visionem edisseruit. Ro- 
mam autem ob rei christianae necessitates cum revertisset, a 
Damaso Pontifice familiariter exceptus, et in gerendis Ecclesiae 
negotiis est adhibitus‘*. Quibus etsi summopere distinebatur, 
nullo tamen pacto cum divinos pervolutare Libros * codicesque 
exscribere et inter se comparare *, tum quaestiones sibi propo- 
sitas dirimere et discipulos ex utroque sexu ad Bibliorum cogni- 
tionem informare desiit ’; laboriosissimam vero provinciam sibi 

Ep. 22, 30, 1. 

2 Bp. 84, 3, 1. 

§ Ep. 125, 12. 

* Ep. 123, 9 al. 10; Ep. 127, 7, 1. 

5 Ep. 127, 7,18. 

a Pontifice mandatam latinae Novi Testamenti versionis emen- 
dandae, tam acri subtilique iudicio est exsecutus, ut recentiores 
ipsi huius disciplinae existimatores Hieronymianum opus co- 
tidie magis admirentur plurisque faciant. Sed, quoniam ad san- 
cta Palaestinae loca omni cogitatione desiderioque ferebatur, 
Damaso vita functo, Hieronymus Bethlehem concessit, ubi, coe- 
nobio apud Christi cunabula condito, totum Deo se devovit et, 
quantum ab orando superesset temporis, id omne in Bibliis edi- 
scendis docendisque insumpsit. Nam, ut iterum de se ipse te- 
statur, « iam canis spargebatur caput, et magistrum potius quam 
discipulum decebat; perrexi tamen Alexandriam, audivi Didy- 
mum. In multis ei gratias ago. Quod nescivi, didici; quod scie- 
bam, illo diversum docente non perdidi. Putabant me homines 
finem fecisse discendi; rursum Ierosolymae et Bethlehem quo 
labore, quo pretio Baraninam nocturnum habui praeceptorem! 
Timebat enim Iudaeos et mihi alterum exhibebat Nicode- 
mum »'*. Neque vero in horum aliorumque doctorum institu- 
tione praeceptisque acquievit, sed praeterea subsidia omne ge- 
nus adhibuit ad proficiendum utilia; praeterquam enim quod 
inde ab initio codices commentariosque Bibliorum optimos sibi 
comparaverat, libros quoque synagogarum et volumina biblio- 
thecae Caesareensis ab Origene et Eusebio collectae evolvit, ut, 
comparatione eorum codicum cum suis instituta, germanam 
textus biblici formam verumque sensum erueret. Quem ut ple- 
nius assequeretur, Palaestinam, qua late patet, peragravit, cum 
id sibi haberet persuasissimum quod ad Domnionem et Roga- 
tianum scribebat: « Sanctam Scripturam lucidius intuebitur, 
qui Iudaeam oculis contemplatus est et antiquarum urbium me- 
morias locorumque vel eadem vocabula vel mutata cognoverit. 
Unde et nobis curae fuit, cum eruditissimis Hebraeorum hunc 
laborem subire, ut circumiremus provinciam quam universae 
Christi ecclesiae sonant »*. Hieronymus igitur suavissimo illo 


! Ep. 84, 3, 1 s. 
* Ad Domnionem et Rogationum in 1 Paral. Praef. 

pabulo animum continenter pascere, Pauli Epistulas explanare, 
Veteris Testamenti latinos codices e graecorum lectione emen- 
dare librosque fere omnes ex hebraica veritate denuo in latinum 
sermonem convertere, sacras Litteras coeuntibus fratribus cotidie 
edisserere, ad epistulas rescribere quae undique quaestiones de 
Scriptura dirimendas afferrent, unitatis ac doctrinae catholicae 
oppugnatores acriter refellere; neque — tantum apud eum potuit 
Bibliorum amor — a scribendo vel dictando ante desistere, quam 
manus obriguerint et vox morte intercepta sit. Ita, nullis par- 
cens nec laboribus nec vigiliis nec sumptibus, ad summam usque 
senectutem, in lege Domini noctu diuque apud Praesepe medi- 
tanda perseveravit, maioribus e solitudine illa effusis in ca- 
tholicum nomen, per vitae exempla et scripta, utilitatibus, quam 
si Romae, in capite orbis terrarum, aevum exegisset. 

Vita rebusque gestis Hieronymi vix delibatis, iam, Vene- 
rabiles Fratres, ad considerandam eius doctrinam de divina di- 
gnitate atque absoluta Scripturarum veritate veniamus. Qua in 
re nullam profecto in scriptis Doctoris Maximi paginam reperias, 
unde non liqueat, eum cum universa catholica Ecclesia firmiter 
constanterque tenuisse, Libros sacros, Spiritu Sancto inspirante 
conscriptos, Deum habere auctorem, atque ut tales ipsi Eccle- 
siae traditos esse *. Asseverat nimirum codicis sacri libros Spi- 
ritu Sancto inspirante vel suggerente vel insinuante vel etiam 
dictante compositos esse, immo ab Ipso conscriptos et editos; 
sed nihil praeterea dubitat, quin singuli eorum auctores, pro sua 
quisque natura atque ingenio, operam afflanti Deo libere nava- 
rint. Etenim non modo id universe affirmat quod omnibus sacris 
scriptoribus commune est, ipsos in scribendo Dei Spiritum secu- 
tos, ut omnis sensus omniumque sententiarum Scripturae Deus 
causa princeps habendus sit; sed etiam quod uniuscuiusque pro- 
prium est, accurate dispicit. Nam singillatim, in rerum composi- 
tione, in lingua, in ipso genere ac forma loquendi ita eos suis 

quemque facultatibus ac viribus usos esse ostendit, ut propriam 
uniuscuiusque indolem et veluti singulares notas ac lineamenta, 
praesertim prophetarum et apostoli Pauli, inde colligat ac de- 
scribat. Quam quidem Dei cum homine communitatem laboris ad 
unum idemque opus conficiendum, Hieronymus comparatione 
illustrat artificis, qui in aliqua re factitanda organo seu instru- 
mento utitur; quicquid enim scriptores sacri loquuntur, « Domini 
sunt verba, et non sua, et quod per os ipsorum dicit, quasi per 
organum Dominus est locutus »’*. Quod si etiam inquirimus, 
qua ratione haec Dei, uti causae principis, virtus atque actio in 
hagiographum sit intellegenda, cernere licet, inter Hieronymi 
verba et communem de inspiratione catholicam doctrinam nihil 
omnino interesse, cum ipse teneat, Deum, gratia conlata, scripto- 
ris menti lumen praeferre ad verum quod attinet, « ex persona 
Dei» hominibus proponendum; voluntatem praeterea movere 
atque ad scribendum impellere; ipsi denique peculiariter conti- 
nenterque adesse donec librum perficiat. Quo potissimum ex 
capite sanctissimus vir summam Scripturarum praestantiam 
ac dignitatem infert, quarum scientiam thesauro pretioso’ et 
nobili margaritae * aequiparat, in iisque asserit divitias Christi ‘ 
et « argentum quo domus Dei ornatur » ° inveniri. 

Praecellentissimam vero earum auctoritatem sic verbis et 
exemplo commendabat, ut, quaecumque oriebatur controversia, 
ad Biblia veluti ad confertissimum armamentarium confugeret, 
et testimoniis inde eductis, tamquam firmissimis argumentis, 
quibus refragari minime liceret, ad coarguendos adversariorum 
errores uteretur. Ita Helvidio perpetuam Deiparae virginitatem 
neganti, aperte ac simpliciter: « Ut haec quae scripta sunt, 
non negamus, ita ea quae non sunt scripta, renuimus. Natum 
Deum esse de Virgine credimus, quia legimus. Mariam nupsisse 

' Tract. de Ps. 88. 

* In Matth. 13, 44; tract. de Ps. 77. 

In Matth. 18, 45 ss. 


* Quaest. in Gen., Praef. 
5 In Agg. 2, 1 ss.; cf. in Gal. 2, 10 cte. 

post partum, non credimus, quia non legimus ».’. Iisdem vero 
armis contra [ovinianum pro doctrina catholica de statu virgi- 
nali, de perseverantia, de abstinentia deque bonorum operum 
merito se spondet acerrime propugnaturum: « Adversus sin- 
gulas propositiones eius, Scripturarum vel maxime nitar testi- 
moniis, ne querulus garriat, se eloquentia magis quam veritate 
superatum » *. Atque in libris suis contra eundem haereticum 
defendendis « quasi vero», scribit, « rogandus fuerit ut mihi 
cederet, et non invitus et repugnans in veritatis vincula ducen- 
dus » °. De universa autem Scriptura, in Ieremiae commentario, 
quem morte prohibitus est absolvere: « Nec parentum nec maio- 
rum error sequendus est, sed auctoritas Scripturarum et Dei do- 
centis imperium » *. Et viam rationemque adversus hostes dimi- 
candi sic Fabiolam docet: « Cum divinis Scripturis fueris erudi- 
tus et leges earum ac testimonia vincula scieris veritatis, conten- 
des cum adversariis, ligabis eos et vinctos duces in captivitatem 
et de hostibus quondam atque captivis liberos Dei facies » °. 

Porro cum divina sacrorum Librorum inspiratione summa- 
que eorundem auctoritate docet Hieronymus immunitatem et 
omni ab errore et fallacia vacuitatem necessario cohaerere : quod, 
uti a Patribus traditum communiterque receptum, in celeber- 
rimis Occidentis Orientisque scholis didicerat. Et sane, cum, post 
inceptam, Damasi Pontificis mandato, Novi Testamenti recogni- 
tionem, quidam « homunculi » ipsum studiose obiurgarent quod 
« adversus auctoritatem veterum et totius mundi opinionem ali- 
qua in Evangeliis emendare » tentasset, paucis respondit, non 
adeo se hebetis fuisse cordis et tam crassae rusticitatis, ut ali- 
quid de Dominicis verbis aut corrigendum putasset aut non 
divinitus inspiratum *. Primam vero Ezechielis visionem de 

! Adv. Helv. 19. 

* Adv. Tovin. 1, 4. 

3 Ep. 49, al. 48, 14, 1. 

* In Ier. 9, 12 ss. 


5 Ep. 78, 30, al. 28. mansio. 

quattuor Evangeliis exponens « totum autem corpus », animad- 
vertit, « et dorsa plena oculis adprobabit, qui viderit nihil 
esse in Evangeliis quod non luceat et splendore suo mundum 
illuminet: ut etiam quae parva putantur et vilia, Spiritus San- 
cti fulgeant maiestate » ’. Iam quae de Evangeliis inibi affir- 
mat, eadem de omnibus aliis « Dominicis verbis » in singulis 
commentariis profitetur, ut catholicae interpretationis legem ac 
fundamentum; et hac ipsa veritatis nota germanus propheta, 
Hieronymo auctore, a falso internoscitur *. Nam « Domini verba 
sunt vera, et eius dixisse, fecisse est » °. Itaque « Scriptura men- 
tiri non potest » *, et nefas est dicere Scripturam mentiri °, immo 
solum errorem nominis in eius verbis admittere *. Addit prae- 
terea Sanctus Doctor, se « aliter habere Apostolos, aliter reliquos 
tractatores » idest profanos; « illos semper vera dicere, istos in 
quibusdam, ut homines, aberrare »’; et licet multa in Scri- 
pturis dicantur, quae videntur incredibilia, tamen vera esse °; 
in hoc « verbo veritatis » nullas res sententiasque inter se pu- 
gnantes inveniri posse, « nihil dissonum, nihil diversum » °; 
quare « cum videatur Scriptura inter se esse contraria, utrumque 
verum » esse, « cum diversum sit» *°. Cui cum fortiter principio 
adhaeresceret, si qua in sacris libris inter se discrepare videren- 
tur, eo curas omnes cogitationesque Hieronymus convertere, ut 
quaestionem enodaret; quodsi rem nondum apte diremptam pu- 
taret, de eadem, data occasione, iterato libenterque inquirere, 
haud ita felici interdum exitu. Scriptores tamen sacros nunquam 
de fallacia arguit vel levissima — « hoc quippe impiorum est, 

In Ex. 1, 15 ss. 

2 In Mich. 2, 11 s.; 3, 5 ss. 

In Mich. 4, 1 ss. 


4 In Ier. 31, 35 ss. 
5 In Nah. 1, 9. 


* Ep. 57, 7, 4. 
7 Ep. 82, 7, 2. 
* Ep. 72, 2, 2. 

Celsi, Porphyrii, Iuliani»’*. — In quo quidem cum Augustino 
plane consentit, qui, ad ipsum Hieronymum scribens, se solis 
libris sacris hunc timorem honoremque ait deferre, ut nullum 
eorum auctorem scribendo errasse aliquid, firmissime credat, 
ideoque, si quid in eis offendat litteris, quod videatur contra- 
rium veritati, non id opinari, sed vel mendosum esse codicem 
vel interpretem errasse vel seipsum minime intellexisse; qui- 
bus haec subiicit: « Nec te, mi frater, sentire aliud existimo: 
prorsus, inquam, non te arbitror sic legi tuos libros velle tam- 
quam prophetarum et Apostolorum, de quorum scriptis quod 
omni errore careant, dubitare nefarium est » ’*. Hac igitur Hiero- 
nymi doctrina egregie confirmantur atque illustrantur ea quibus 
fel. rec. decessor Noster Leo XIII antiquam et constantem Ec- 
clesiae fidem sollemniter declaravit de absoluta Scripturarum 
a quibusvis erroribus immunitate: « Tantum abest ut divinae 
inspirationi error ullus subesse possit, ut ea per se ipsa non 
modo errorem excludat omnem, sed tam necessario excludat 
et respuat, quam necessarium est, Deum, summam veritatem 
nullius omnino erroris auctorem esse ». Atque allatis definitio- 
nibus Conciliorum Florentini et Tridentini in synodo Vaticana 
confirmatis, haec praeterea habet: « Quare nihil admodum re- 
fert, Spiritum Sanctum assumpisse homines tamquam instru- 
menta ad scribendum, quasi non quidem primario auctori, sed 
scriptoribus inspiratis quidpiam falsi elabi potuerit. Nam su- 
pernaturali ipse virtute ita eos ad scribendum excitavit et movit, 
ita scribentibus adstitit, ut ea omnia eaque sola quae ipse iube- 
ret, et recte mente conciperent, et fideliter conscribere vellent, et 
apte infallibili veritate exprimerent: secus non ipse esset auctor 
sacrae Scripturae universae » °. Quae decessoris Nostri verba 
quamquam nullum relinquunt ambigendi vel tergiversandi lo- 
cum, dolendum tamen est, Venerabiles Fratres, non modo ex iis 


4 Ep. 57, 9, 1. 
2 §. Aug. ad S. Hieron., inter epist. S.-Hier. 116, 3. 

qui foris sunt, sed etiam e catholicae Ecclesiae filiis, immo vero, 
quod animum Nostrum vehementius excruciat, ex ipsis clericis 
sacrarumque disciplinarum magistris non defuisse qui, iudicio 
suo superbe subnixi, Ecclesiae magisterium in hoc capite vel 
aperte reiecerint vel occulte oppugnarint. Equidem illorum com- 
probamus consilium, qui ut semet ipsos aliosque ex difficulta- 
tibus sacri codicis expediant, ad eas diluendas, omnibus studio- 
rum et artis criticae freti subsidiis, novas vias atque rationes 
inquirunt; at misere a proposito aberrabunt, si decessoris Nostri 
praescripta neglexerint et certos fines terminosque a Patribus 
constitutos praeterierint. Quibus sane praeceptis et finibus ne- 
quaquam recentiorum illorum continetur opinio, qui, inducto 
inter elementum Scripturae primarium seu religiosum et secun- 
darium seu profanum discrimine, inspirationem quidem ipsam 
ad omnes sententias, immo etiam ad singula Bibliorum verba 
pertinere volunt, sed eius effectus, atque in primis erroris 
immunitatem absolutamque veritatem, ad elementum prima- 
rium seu religiosum contrahunt et coangustant. Eorum enim 
sententia est, id unum, quod ad religionem spectet, a Deo in 
Scripturis intendi ac doceri; reliqua vero, quae ad profanas disci- 
plinas pertineant et doctrinae revelatae, quasi quaedam externa 
divinae veritatis vestis, inserviant, permitti tantummodo et scri- 
ptoris imbecillitati relinqui. Nihil igitur mirum, si in rebus phy- 
sicis et historicis aliisque similibus satis multa in Bibliis occur- 
rant quae cum huius aetatis bonarum artium progressionibus 
componi omnino non possint. Haec opinionum commenta, sunt 
qui nihil repugnare contendant decessoris Nostri praescriptio- 
nibus, cum is hagiographum in naturalibus rebus secundum 
externam speciem, utique fallacem, loqui declaraverit. Id vero 
quam temere, quam falso affirmetur, ex ipsis Pontificis verbis 
manifesto apparet. Neque enim ab externa rerum specie, cuius 
rationem esse habendam, Leo XIII, praeeuntibus Augustino et 
Thoma Aquinate, sapientissime edixit, ulla falsi labes divinis 
Litteris aspergitur, quandoquidem sensus in iis rebus proxime 

cognoscendis, quarum sit propria ipsorum cognitio, minime de- 
cipi, dogma est sanae philosophiae. Praeterea decessor Noster, 
quovis inter elementum primarium et secundarium, uti vocant, 
remoto discrimine omnique ambiguitate sublata, luculenter 
ostendit, longissime a vero abesse illorum opinionem, qui arbi- 
trantur « de veritate sententiarum cum agitur, non adeo exqui- 
rendum quaenam dixerit Deus, ut non magis perpendatur quam 
ob causam ea dixerit»; idemque docet divinum afflatum ad 
omnes Bibliorum partes, sine ullo delectu ac discrimine, pro- 
ferri, nullumque in textum inspiratum errorem incidere posse: 
« At nefas omnino fuerit, aut inspirationem ad aliquas tantum 
Sacrae Scripturae partes coangustare, aut concedere sacrum 
ipsum errasse auctorem ». 

Neque minus ab Ecclesiae doctrina, Hieronymi testimonio 
ceterorumque Patrum comprobata, ii dissentiunt, qui partes 
Scripturarum historicas non factorum absoluta inniti veritate 
arbitrantur, sed tantummodo relativa, quam vocant, et concordi 
vulgi opinione: idque non verentur ex ipsis Leonis Pontificis 
verbis inferre, propterea quod principia de rebus naturalibus 
statuta ad disciplinas historicas transferri posse dixerit. Itaque 
contendunt, hagiographos, uti in physicis secundum ea quae 
apparerent locuti sint, ita eventa ignaros rettulisse prouti haec 
e communi vulgi sententia vel falsis aliorum testimoniis con- 
stare viderentur, neque fontes scientiae suae indicasse, neque 
aliorum enarrationes fecisse suas. Rem in decessorem Nostrum 
plane iniuriosam et falsam plenamque erroris cur multis refel- 
lamus? Quae est enim rerum naturalium cum historia simili- 
tudo, quando physica in iis versantur quae « sensibiliter appa- 
rent » ideoque cum phaenomenis concordare debent, cum, con- 
tra, lex historiae praecipua haec sit, scripta cum rebus gestis, 
uti gestae reapse sunt, congruere oportere? Recepta semel isto- 
rum opinione, quo pacto incolumis consistat veritas illa, ab omni 
falso immunis, narrationis sacrae, quam decessor Noster in toto 
Litterarum suarum contextu retinendam esse declarat? Quodsi 

affirmat, ad historiam cognatasque disciplinas eadem prihcipia 
transferri utiliter posse quae in physicis locum habent, id qui- 
dem non universe statuit, sed auctor tantummodo est ut haud 
dissimili ratione utamur ad refellendas adversariorum fallacias 
et ad historicam Sacrae Scripturae fidem ab eorum impugnatio- 
nibus tuendam. Atque utinam novarum rerum fautores hic si- 
sterent; siquidem eo procedunt ut Doctorem Stridonensem ad 
sententiam suam defendendam invocent, utpote qui historiae 
fidem et ordinem in Bibliis servari « non iuxta id quod erat, sed 
iuxta id quod illo tempore putabatur » et hanc quidem propriam 
esse historiae legem asseveraverit *. In quo mirum quantum ad 
sua commenta detorquent verba Hieronymi. Nam quis est qui 
non videat, hoc Hieronymum dicere, hagiographum non in rebus 
gestis enarrandis, veritatis ignarum, ad falsam se vulgi opinio- 
nem accommodare, sed in nomine personis et rebus imponendo 
communem sequi loquendi modum? Ut cum Sanctum Iosephum 
patrem Iesu appellat, de quo quidem patris nomine quid sentiat, 
ipse in toto narrationis cursu haud obscure significat. Atque haec 
ad Hieronymi mentem « vera historiae lex » est, ut scriptor, cum 
de eiusmodi appellationibus agitur, remoto omni erroris peri- 
culo, usitatam loquendi rationem teneat, propterea quia penes 
usum est arbitrium et norma loquendi. Quid, quod res quas 
Biblia gestas enarrant, hic noster non secus ac doctrinas fide 
ad salutem necessaria credendas proponit? Et sane in commen- 
tario Epistulae ad Philemonem haec habet: « Quod autem dico, 
tale est: Credit quispiam in Conditorem Deum: non potest cre- 
dere nisi prius crediderit de sanctis eius vera esse quae scripta 
sunt ». Exemplis deinceps quam plurimis ex Veteris Testamenti 
codice allatis, sic concludit: « Haec et cetera quae de sanctis 
scripta sunt, nisi quis universa crediderit, in Deum sanctorum 
credere non valebit »*. Hieronymus igitur idem omnino profi- 
tetur, quod Augustinus, communem totius antiquitatis christia- 


? In Ier. 23, 15 ss.; in Matth. 14,8; adv. Helv. 4. 
2 In Philem. 4. 

nae sensum complexus, scribebat: « Quidquid de Henoch et de 
Elia et de Moyse Scriptura sancta, certis et magnis fidei suae 
documentis in summo culmine auctoritatis locata, testatur, hoc 
credimus... Non ergo ideo credimus natum ex Virgine Maria, 
quod aliter in vera carne exsistere et hominibus apparere non 
posset (uti voluit Faustus), sed quia sic scriptum est in ea Scri- 
ptura cui nisi crediderimus, nec christiani nec salvi esse pote- 
rimus »*. — Neque aliis Scriptura sancta obtrectatoribus caret; 
eos intellegimus, qui rectis quidem, si intra certos quosdam 
fines contineantur, principiis sic abutuntur, ut fundamenta veri- 
tatis Bibliorum labefactent et doctrinam catholicam communi- 
ter a Patribus traditam subruant. In quos Hieronymus, si adhuc 
viveret, utique acerrima illa sermonis sui tela coniiceret, quod, 
sensu et iudicio Ecclesiae posthabito, nimis facile ad citationes 
quas vocant implicitas vel ad narrationes specie tenus historicas 
confugiunt; aut genera quaedam litterarum in libris sacris in- 
veniri contendunt, quibuscum integra ac perfecta verbi divini 
veritas componi nequeat; aut de Bibliorum origine ita opinantur, 
ut eorundem labet vel prorsus pereat auctoritas. Iam quid de 
iis sentiendum, qui, in ipsis Evangeliis exponendis, fidem illis 
debitam humanam minuunt, divinam evertunt? Quae enim Do- 
minus Noster Iesus Christus dixit, quae egit, non ea censent ad 
nos integra atque immutata pervenisse, iis testibus, qui quae ipsi 
vidissent atque audivissent, religiose perscripserint; sed — prae- 
sertim ad quartum Evangelium quod attinet — partim ex Evan- 
gelistis prodiisse, qui multa ipsimet excogitarint atque addide- 
rint, partim e narratione fidelium alterius aetatis esse congesta; 
ob eamque causam aquas e duobus fontibus manantes uno 
eodemque alveo sic hodie contineri, ut nulla iam certa nota di- 
stingui inter se possint. Haud ita Hieronymus, Augustinus et 
ceteri Ecclesiae Doctores historicam Evangeliorum fidem intel- 
lexerunt, de qua « qui vidit, testimonium perhibuit, et verum 
est testimonium eius. Et ille scit, quia vera dicit, ut et vos cre- 


1S. Aug.. Contra Faustum 26, 3s. 68. 

‘datis » '. Ac Hieronymus quidem, postquam haereticos, qui apo- 

crypha evangelia confecerant, in eo reprehendit quod « conati 
sunt magis ordinare narrationem quam historiae texere verita- 
tem »*, de Scripturis canonicis, contra, scribit: « nulli dubium 
sit, facta esse quae scripta sunt» *, iterum iterumque cum Au- 
gustino consentiens, qui de Evangeliis praeclare: « vera haec », 
inquit, « et de illo fideliter veraciterque conscripta sunt, ut quis- 
quis Evangelio eius crediderit, veritate instruatur, non menda- 
ciis illudatur » *. 

Iam videtis, Venerabiles Fratres, quanto opere sit vobis 
adnitendum, ut quam Patres diligentissime defugerint insanam 
opinandi libertatem, eamdem Ecclesiae filii non minus diligen- 
ter devitent. Quod quidem eo facilius assequeminiy, si et clericis 
et laicis, quos Spiritus Sanctus vobis credidit regundos, persua- 
seritis, Hieronymum ceterosque Ecclesiae Patres hanc de sacris 
Libris doctrinam nusquam alibi nisi in schola ipsius divini Ma- 
gistri Iesu Christi didicisse. Num quid aliud legimus de Scri- 
ptura sensisse Dominum? Cuius ex verbis « scriptum est» et 
« oportet impleri Scripturam» iam argumentum omni exce- 
ptione maius exsistit, quod omnibus controversiis finem impo- 
nat. Sed, ut in re paulisper commoremur, cuiusnam scientiam 
aut memoriam fugiat, Dominum Iesum in sermonibus quos ad 
populum habuit, cum in monte prope lacum Genesareth, tum 
in synagoga Nazareth et in civitate sua Capharnaum, capita 
doctrinae et argumenta ad eam probandam ex codice sacro as- 
sumpsisse? Nonne ad disceptandum cum pharisaeis et saddu- 
caeis invicta arma indidem cepit? Sive enim doceat, sive dispu- 
tet, ex qualibet Scripturae parte sententias affert et exempla, 
et uti talia affert, quibus sit necessario credendum; quo in ge- 
nere ad Ionam et Ninivitas, ad reginam Saba et Salomonem, 
ad Eliam et Elisaeum, ad David, ad Noe, ad Lot et Sodomitas et 


Ioh. 19, 35. 

* In Matth. Prol. 

Ep. 78, 1, 1; ef. in Mare. 1, 13-31 
* S. Aug., C. Faustum 26, 8. 

ipsam uxorem Lot, sine ullo discrimine, provocat'. Veritatem 
autem sacrorum Librorum sic testatur, ut sollemniter edicat: 
« Iota unum aut unus apex non praeteribit a lege donec omnia 
fiant » *, et: « Non potest solvi Scriptura »*: quamobrem « qui 
solverit unum de mandatis istis minimis et docuerit sic homines, 
minimus vocabitur in regno caelorum »‘. Quam ut doctrinam 
Apostoli, quos brevi in terris erat relicturus, plene imbiberent, 
ante quam ad Patrem in caelum adscendit, « aperuit illis sen- 
sum, ut intellegerent Scripturas, et dixit eis: Quoniam sic scri- 
ptum est et sic oportebat Christum pati et resurgere a mortuis 
tertia die » °. Doctrina igitur Hieronymi de praestantia et veri- 
tate Scripturae, ut uno verbo dicamus, doctrina Christi est. 
Quare omnes Ecclesiae filios, eosque praecipue, qui sacrorum 
alumnos ad hanc excolunt disciplinam, vehementer hortamur, 
ut Stridonensis Doctoris vestigia constanti animo persequan- 
tur: ex quo, sine dubio, futurum est, ut hunc Scripturarum the- 
saurum, quanti ille habuit, tanti ipsimet faciant, et ex eius pos- 
sessione suavissimos capiant beatitatis fructus. 

Etenim quod Doctore Maximo utamur duce ac magistro, id 
utilitates non modo quas supra memoravimus, sed alias etiam 
nec paucas nec mediocres habet, quas, Venerabiles Fratres, pla- 
cet vobiscum paucis recolere. Quod quidem ut aggrediamur, ille 
in primis ante oculos mentis Nostrae obversatur ardentissimus 
Bibliorum amor, quem omni vitae suae exemplo et verbis Spi- 
ritu Dei plenis Hieronymus demonstravit atque in fidelium ani- 
mis cotidie magis excitare studuit. « Ama Scripturas sanctas », 
ita in virgine Demetriade hortari omnes videtur, « et amabit te 
sapientia; dilige eam et servabit te; honora illam et amplexa- 
bitur te. Haec monilia in pectore et in auribus tuis haereant » °. 


1 Cf. Matth. 12, 3. 39-42; Luc. 17, 26-29. 32 ete. 
2 Matth. 5, 18. 

3 Toh. 10, 35. 

* Matthk. 5, 19. 

Lue. 4, 45s. 

Ep. 130, 20. 

Continua sane Scripturae lectio atque accuratissima singulorum 
librorum et vel sententiarum vocumque pervestigatio id effecit, 
ut tantum sacri codicis usum haberet, quantum nullus alius 
scriptor ecclesiasticae antiquitatis. Cui Bibliorum scientiae cum 
subtilitate iudicii coniunctae tribuendum est, quod versio Vul- 
gata a Doctore nostro confecta, omnium integrorum iudicum 
consensu, reliquis longe praestat antiquis versionibus, cum ac- 
curatius atque elegantius archetypon reddere videatur. Vulga- 
tam vero ipsam, quam « longo tot saeculorum usu in ipsa 
Ecclesia probatam » Concilium Tridentinum uti authenticam 
habendam et in docendo et orando usurpandam esse constituit, 
praegestimus animo, si quidem benignissimus Deus huius luvis 
Nobis usuram protulerit, ad codicum fidem, emendatam resti- 
tutamque videre : quo ex arduo laboriosoque opere, a fel. rec. de- 
cessore Nostro Pio X sodalibus Benedictinis providenter com- 
misso, minime dubitamus quin nova ad Scripturarum intelle- 
gentiam praesidia accedant. Quarum amor e Hieronymi prae- 
sertim epistulis adeo eminet, ut eae velut ipsis divinis verbis 
contextae videantur; et, quaemadmodum Bernardo nihil ea sa- 
piebant unde dulcissimum Iesu nomen abesset, sic noster nullis 
iam litteris delectabatur quae luminibus carerent Scripturarum. 
Quare ad sanctum Paulinum, virum senatoria olim et consulari 
dignitate conspicuum, eumque non multo ante ad Christi fidem 
conversum, haec candide scribebat: « Si haberes hoc fundamen- 
tum (id est scientiam Scripturarum), immo, quasi extrema ma- 
nus in tuo opere duceretur, nihil pulchrius, nihil doctius nihil- 
que latinius tuis haberemus voluminibus... Huic prudentiae et 
eloquentiae si accederet vel studium vel intellegentia Scriptu- 
rarum, viderem te brevi arcem tenere nostrorum » ’*. 

Sed qua via ac ratione magnus hic thesaurus, a Patre cae- 
lesti in solacium peregrinantium filiorum conlatus, sit cum laeta 
boni exitus spe quaerendus, Hieronymus suo ipse exemplo indi- 


' Ep. 58, 9, 2; 11, 2. 


| | 


Acta Benedicti PP. XV 49! 


cat. Atque in primis monet, praeparationem diligentem affectam- 
que bene voluntatem ad eiusmodi studia afferamus. Ipse enim, 
postquam baptismo ablutus est, omnia ut removeret externa im- 
pedimenta, quae a sancto eum proposito remorari poterant, ho- 
minem illum imitatus, qui, thesauro invento, « prae gaudio illius 
vadit et vendit universa quae habet et emit agrum illum » ’, flu- 
Xas inanesque huius mundi delicias missas facere, solitudinem 
percupere, et severum vitae institutum eo studiosius amplecti, 
quo magis in vitiorum illecebris antea salutem periclitari perspe- 
xerat. At certe, iis sublatis impedimentis, reliquum erat, ut ani- 
mum quoque ad lesu Christi scientiam compararet, Eumque 
indueret qui « mitis» est « et humilis corde»; siquidem in se 
id expertus erat, quod Augustinus sibi sacrarum Litterarum 
studia ineunti contigisse testatus est. Qui postquam se in scripta 
Ciceronis aliorumque adulescens immerserat, cum animum ad 
Scripturam sanctam intenderet, « visa est mihi », ait, « indigna 
quam Tullianae dignitati compararem. Tumor enim meus refu- 
giebat modum eius, et acies mea non penetrabat interiora eius. 
Verumtamen illa erat quae cresceret cum parvulis: sed ego 
dedignabar esse parvulus, et turgidus fastu mihi grandis vide- 
bar » *. Haud aliter Hieronymus, etsi in solitudinem secesserat, 
profanis litteris adeo delectabatur, ut humilem Christum non- 
dum in humilitate Scripturae cognosceret. « Itaque miser ego », 
inquit, « lecturus Tullium ieiunabam. Post noctium crebras vigi- 
lias, post lacrimas quas mihi praeteritorum recordatio peccato- 
rum ex imis visceribus eruebat, Plautus sumebatur in manus. 
Si quando in memetipsum reversus, prophetas legere coepissem, 
sermo horrebat incultus, et quia lumen caecis oculis non vide- 
bam, non oculorum putabam culpam esse sed solis » *. Sed brevi 
Crucis stultitiam sic adamavit, ut sit documento quantum hu- 
milis piusque animi habitus ad Bibliorum intellegentiam con- 


1 Matth. 13, 44 
2 §. Aug. Conf. 3, 5; cf. 8, 12. 
8 Bp. 22, 30, 2. 

ferat. Itaque cum sibi ipse conscius esset « semper in exponen. 
dis Scripturis sanctis Spiritus Dei indigere nos adventu »° et 
non aliter Scripturam esse legendam et intellegendam « quam 
sensus Spiritus Sancti flagitat quo conscripta est »*, sanctis- 
simus vir Dei opem et Paracliti lumina, amicis quoque depre- 
catoribus usus, suppliciter implorat; eumque legimus divino 
auxilio fratrumque precibus et explanationes librorum sacro- 
rum, quas inchoaret, commendantem, et quas feliciter absol- 
visset, referentem acceptas. Praeterea, quemadmodum Dei gra- 
tiae, sic Maiorum auctoritati se permittit, ut affirmare queat, 
se « qued didicerat, non a seipso, id est a praesumptionis pessimo 
praeceptore, sed ab illustribus Ecclesiae viris »* didicisse; fa- 
tetur enim, se « nunquam in divinis voluminibus propriis viri- 
bus credidisse » *, et cum Theophilo, episcopo Alexandrino, 
legem, ad quam vitam suam et studia sacra composuerat, hisce 
verbis communicat: « Sed tamen scito nobis esse nihil anti- 
quius quam Christiani iura servare nec patrum transferre termi- 
nos semperque meminisse Romanam fidem apostolico ore lauda- 
tam » °. Atque Ecclesiae, supremae per Romanos’ Pontifices ma- 
gistrae, toto pectore obsequitur et paret; e regione igitur Syriae 
deserta, ubi haereticorum factionibus premebatur, ut controver- 
siam Orientalium de Sanctissimae Trinitatis mysterio dirimen- 
dam Romanae Sedi subiiceret, ita scribit ad Damasum Ponti- 
ficem: « Ideo mihi cathedram Petri et fidem apostolico ore 
laudatam censui consulendam, inde nunc meae animae postu- 
lans cibum unde olim Christi vestimenta suscepi... Ego nullum 
primum nisi Christum sequens, Beatitudini Tuae id est cathe- 
drae Petri communione consocior. Super illam petram aedifi- 
catam Ecclesiam scio... Decernite, obsecro: si placet, non timebo 
tres hypostases dicere; si iubetis, condatur nova post Nicaenam 


1 In Mich. 1, 10, 15. 

2 In Gal. 5, 19 ss. 

8 Bp. 108, 26, 2. 

4 Ad Domnionem et Rogatianum in 1. Par. Praef. 
5 Ep. 63, 2. 

fides, et similibus verbis cum Arianis confiteamur orthodoxi » *. 
Tandem hanc ‘fidei suae praeclaram confessionem in proxima 
epistula repetit: « Ego interim clamito: Si quis cathedrae Petri 
iungitur, meus est» *. Quam quidem fidei regulam in Scriptu- 
rarum studio continenter secutus, falsam quandam sacri codicis 
interpretationem hoc uno argumento refutat: « Sed haec non 
recipit Ecclesia Dei » *, et librum apocryphum, quem Vigilantius 
haereticus ipsi opposuerat, paucis hisce reiicit: « Quem ego 
librum nunquam legi. Quid enim necesse est in manus sumere 
quod Ecclesia non recipit? » *. Ergo cum in fidei integritate reti- 
nenda tam esset diligens, acerrime cum iis depugnabat qui ab 
Ecclesia descivissent, eosque adversarios veluti suos proprios 
habebat: « Breviter respondebo, nunquam me haereticis peper- 
cisse et omni egisse studio, ut hostes Ecclesiae mei quoque hostes 
fierent » °; et ad Rufinum cum scriberet: « In uno tibi » ait « con- 
sentire non potero, ut parcam haereticis, ut me catholicum non 
probem » *°. Eorum tamen defectionem complorans, rogabat, vel- 
lent ad lugentem Matrem, unicam salutis causam, reverti ’, 
et pro iis « qui de Ecclesia egressi erant et dimittentes doctrinam 
Spiritus Sancti suum sensum sequebantur », precabatur, ut toto 
animo ad Deum converterentur *. Quodsi unquam alias, Vene- 
rabiles Fratres, at hac nostra praesertim aetate, cum Dei reve- 
lantis Ecclesiaeque docentis auctoritatem atque imperium non 
pauci contumaciter detrectant, spiritu Doctoris Maximi omnes 
e clero populoque christiano imbuantur oportet. Nostis enim 
— quod iam Leo XIII praemonuerat — « quale adversetur et 
instet hominum genus, quibus vel artibus vel armis confidant ». 
Omnino igitur quam plurimos quamque maxime idoneos exci- 


1 Ep. 15, 1. 2. 4. 


2 Dp. 16, 2, 2. 
3 In Dan. 3, 37. 
4 Adv. Vigil. 6. 


5 Dial. ec. Pelag., Prolog. 2. 
6 Contra Ruf. 3, 43. 

tetis-oportet sanctissimae causae defensores, qui non modo ad- 
versus eos dimicent quibus, ordinem supernaturalem universum 
negantibus, nulla est Dei revelatio et afflatus, sed etiam cum iis 
congrediantur qui, profanarum novitatum cupidi, sacras Lit- 
teras quasi librum prorsus humanum interpretari audent, aut a 
sententiis discedunt in Ecclesia a prisca antiquitate receptis, 
aut magisterium eius sic neglegunt, ut Apostolicae Sedis Con- 
stitutiones et Pontificii Consilii de Re Biblica decreta parvi pen- 
dant vel silentio praetereant vel etiam ad placita sua subdole 
petulanterve detorqueant. Utinam catholici omnes auream san- 
cti Doctoris regulam sequantur, et, Matris dicto audientes, intra 
terminos antiquos a Patribus positos et ab Ecclesia ratos se mo- 
deste contineant. 

Sed ad propositum redeamus. Animos igitur iam pietate ac 
demissione comparatos, ad Bibliorum studium invitat Hiero- 
nymus. Ac primum omnibus iterum iterumque cotidianam verbi 
divini lectionem commendat: « Modo non sit corpus nostrum 
subditum peccatis, et ingredietur in nos sapientia: exerceatur 
sensus, mens cotidie divina lectione pascatur » *. Et in Epistulam 
ad Ephesios: « Unde omni studio legendae nobis Scripturae sunt 
et in lege Domini meditandum die ac nocte, ut probati trape- 
zitae sciamus quis nummus probus sit, quis adulter »*. Neque 
ab hac communi lege matronas virginesque eximit. Laetae, ma- 
tri Romanae, haec de filia instituenda, inter alia, tradit praecepta: 
« Reddat tibi pensum cotidie Scripturarum certum... Pro gemmis 
aut serico divinos codices amet... Discat primum psalterium, his 
se canticis avocet, et in Proverbiis Salomonis erudiatur ad vitam. 
In Ecclesiaste consuescat calcare quae mundi sunt. In Iob 
virtutis et patientiae exempla sectetur. Ad Evangelia transeat, 
nunquam ea positura de manibus. Apostolorum Acta et Epistu- 
las tota cordis imbibat voluntate. Cumque pectoris sui cellarium 
his opibus locupletaverit, mandet memoriae prophetas et Hepta- 


1 In Tit. 3, 9. 
* In Hph. 4, 51. 

teuchum et Regum ac Paralipomenon libros, Esdraeque et 
Esther volumina, ut ultimum sine periculo discat Canticum Can- 
ticorum » ’. Neque aliter Eustochium virginem hortatur: « Cre- 
brius lege et disce quam plurima. Tenenti codicem somnus obre- 
pat et cadentem faciem pagina sancta suscipiat »*. Cui cum 
epitaphium mitteret Paulae matris, sanctissimam feminam eo 
quoque nomine dilaudat, quod una cum filia sic se Scriptura- 
rum studiis excoluisset, ut eas et penitus nosset et memoriae 
mandasset. Addit praeterea: « Loquar et aliud quod forsan 
aemulis videatur incredulum: hebraeam linguam, quam ego ab 
adulescentia multo labore ac sudore ex parte didici, et infatiga- 
bili meditatione non desero, ne ipse ab ea deserar, discere voluit 
et consecuta est ita ut psalmos hebraice caneret et sermonem 
absque ulla latinae linguae proprietate resonaret. Quod quidem 
usque hodie in sancta filia eius Eustochio cernimus »*. Neque 
sanctam praeterit Marcellam, quae item Scripturas calleret 
optime *. Quem vero lateat, ex pia sacrorum librorum lectione 
quantum utilitatis ac suavitatis in animos rite compositos de- 
fruat? Ad Biblia enim quisquis pia mente, firma fide, humili 
animo et cum proficiendi voluntate accesserit, is eum ibi inve- 
niet et comedet panem qui de caelo descendit, et Davidicum illud 
in se ipse experietur: « Incerta et occulta sapientiae tuae mani- 
festasti mihi» °, cum haec verbi divini mensa sit vere « conti- 
nens doctrinam sanctam, erudiens fidem rectam, et firmiter 
usque ad interiora velaminis, ubi sunt Sancta Sanctorum, per- 
ducens » °. Quod autem in Nobis est, Venerabiles Fratres, Chri- 
stifideles omnes auctore Hieronymo cohortari numquam desi- 
nemus, ut sacrosancta praesertim Domini Nostri Evangelia, 
itemque Acta Apostolorum et Epistulas cotidiana lectione per- 

volutare et in sucum et sanguinem convertere studeant. Itaque 
in his saecularibus sollemnibus ad Societatem, quae Sancti Hie- 
ronymi nomine nuncupatur, libenter provolat cogitatio Nostra; 
eoque libentius quod Nosmet ipsi rei inchoandae perficiendae- 
que participes fuimus, cuius quidem incrementa cum praeterita 
iucunde perspeximus, tum praecipimus laeto animo futura. Huic 
enim Societati non ignoratis, Venerabiles Fratres, id esse pro- 
positum, quattuor Evangelia et Acta Apostolorum quam latis- 
sime pervulgare ita, ut nulla iam sit christiana familia quae iis 
careat, omnesque cotidiana eorum lectione et meditatione assue- 
scant. Quod opus Nobis ob exploratas eius utilitates carissimum, 
vehementer cupimus, societatibus eiusdem nominis et instituti 
ubique conditis, et iis ad Romanam aggregatis, in dioeceses ve- 
stras propagari atque diffundi. Eodem in genere optime de re 
catholica merentur illi e variis regionibus viri, qui omnes Novi 
Testamenti et selectos e Vetere libros commoda ac nitida forma 
edendos et evulgandos perdiligenter curarunt et in praesenti cu- 
rant: unde constat haud exiguam fructuum copiam in Eccle- 
siam Dei permanasse, cum multo iam plures ad hanc caelestis 
doctrinae mensam accedant, quam Dominus Noster per suos 
prophetas, Apostolos et Doctores christiano orbi ministravit °. 
Iam vero, cum sacri codicis studium ab omnibus fidelibus 
requirit Hieronymus, tum maxime ab iis qui « iugum Christi 
collo suo imposuerunt » et ad divinum verbum praedicandum 
divinitus vocati sunt. Sic enim in monacho Rustico clericos 
omnes affatur: « Quamdiu in patria tua es, habeto cellulam pro 
paradiso, varia Scripturarum poma decerpe, his utere deliciis, 
harum fruere complexu... Numquam de manu et oculis tuis rece- 
dat liber, Psalterium discatur ad verbum, oratio sine intermis- 
sione, vigil sensus nec vanis cogitationibus patens » *. Nepotia- 
num vero presbyterum sic monet: « Divinas Scripturas saepius 
lege, immo nunquam de manibus tuis sacra lectio deponatur. 


’ Imit. Chr. 4, 11. 4. 
2 Bp. 135, 7, 3; 11, 1. 


| 


Acta Benedicti PP. XV 407 


Disce quod doceas. Obtine eum qui secundum doctrinam est fide- 
lem sermonem, ut possis exhortari in doctrina sancta et contra- 
dicentes revincere » *. Cum autem iz Sancti Paulini memoriam 
praecepta a Paulo discipulis Timotheo ac Tito de scientia Scri- 
pturarum impertita redegisset, haec addit: « Sancta quippe ru- 
sticitas sibi soli prodest, et quantum aedificat ex vitae merito 
Ecclesiam Christi, tantum nocet si contradicentibus non resistit. 
Malachias propheta, immo per Malachiam Dominus: Interroga, 
ait, sacerdotes legem. In tantum sacerdotis officium est interro- 
gatum respondere de lege. Et in Deuteronomio legimus: Inter- 
roga patrem tuum et annuntiabit tibi, presbyteros tuos et dicent 
tibi... Daniel in fine sacratissimae visionis iustos ait fulgere quasi 
stellas, et intellegentes id est doctos quasi firmamentum. Vides 
quantum distent inter se iusta rusticitas et docta iustitia? Alii 
stellis, alii caelo comparantur »’*. Aliorum quoque clericorum 
«iustam rusticitatem » in epistula ad Marcellam per ironiam 
carpit: « quam (rusticitatem) illi solam pro sanctitate habent, 
piscatorum se discipulos asserentes, quasi idcirco iusti sint, si 
nihil scierint » °. At non eiusmodi tantummodo rusticos, ve- 
rum etiam clericos litteratos Scripturarum ignorantia peccare 
animadvertit, et gravissimis verbis assiduam in sacris volumi- 
nibus exercitationem sacerdotibus inculcat. Quae quidem exege- 
tae sanctissimi documenta, Venerabiles Fratres, studiose efficite 
ut animis clericorum et sacerdotum vestrorum altius insideant; 
nam vestrum in primis est diligenter revocare eos ad conside- 
randum quid ab ipsis divini muneris, quo aucti sunt, ratio po- 
stulet, sieo non indignos se praestare velint : « Labia enim sacer- 
dotis custodient scientiam et legem requirent ex ore eius, quia 
Angelus Domini exercituum est »‘. Sciant igitur, sibi nec stu- 
dium Scripturarum esse neglegendum, nec illud alia via aggre- 
diendum, ac Leo XIII Encyclicis Litteris « Providentissimus 


1 Ep. 52, 7, 1. 
2 Bp. 53, 3 ss. 
3 Bp. 27,1, 2 
4 Mal. 2, 7. 

Deus » data opera praescripsit. idem profecto perfectius aliquid 
attingent, si Institutum Biblicum celebrarint, quod, secundum 
Leonis XIII optata, proximus decessor Noster condidit per- 
magna quidem cum Ecclesiae sanctae utilitate, ut est horum 
decem annorum experimento testatissimum. Sed quoniam ple- 
rique hoc nequeunt, optabile est ut selecti ex utroque clero viri, 
vobis, Venerabiles Fratres, auctoribus atque auspicibus, undique 
in Urbem conveniant operam rei biblicae in Instituto Nostro 
daturi. Qui autem alumni convenerint, iis non una de causa 
Institutum frequentare licebit. Alii enim, secundum praecipuum 
huius Lycei magni finem, studia biblica ita pertractabunt, ut 
ea « postmodum tam privatim quam publice, tum scribentes 
cum docentes, profiteri valeant, sive in munere magistrorum 
penes catholicas scholas, sive in officio scriptorum pro catholica 
veritate vindicanda, eorum dignitatem tueri possint »’; alii vero, 
qui iam ministerio sacro initiati sint, ampliorem, quam in theo- 
logiae curriculo, cognitionem Scripturae sacrae, itemque ma- 
gnorum eius interpretum et temporum locorumque biblicorum, 
sibi comparare poterunt, quae cognitio ad usum praecipue per- 
tineat, ad id nempe, ut perfecti evadant verbi divini administri, 
ad omne opus bonum instructi ’. 

Habetis, Venerabiles Fratres, ex Hieronymi exemplo et au- 
ctoritate quibus virtutibus oporteat instructum esse, quisquis se 
ad lectionem studiumve Bibliorum conferat: nunc ipsum audia- 
mus docentem quorsum sacrarum litierarum cognitio spectare 
quidque debeat intendere. Primum in iis paginis cibus quaeren- 
dis est, unde vita spiritus ad perfectionem alatur: quam ob 
causam Hieronymus in lege Domini meditari die ac nocte et in 
sanctis Scripturis panem de caelo ac manna caeleste, omnes in se 
delicias habens, consuevit comedere *. Quo quidem cibo animus 
noster carere qui possit? Et quomodo ecclesiasticus vir viam salu- 
tis alios doceat, quando, neglecta Scripturae meditatione, se ipse 

1 Pius X in Litt. Ap. Vinea electe, 7 Maii 1909. 


2 Cf. 2 Tim. 3, 17. 
3 Tract. de Ps. 147. 

non docet! Aut quo pacto, sacra administrando, confidat se « esse 
ducem caecorum, lumen eorum qui in tenebris sunt, eruditorem 
insipientium, magistrum infantium, habentem formam scientiae 
et veritatis in lege » *, si hanc legis doctrinam commentari nolit et 
superno lumini aditum prohibeat? Heu quot sacrorum admini- 
stri, posthabita Bibliorum lectione, fame ipsi pereunt et alios ni- 
mis multos interire sinunt, cum scriptum sit: « Parvuli petierunt 
panem et non erat qui frangeret eis » *. « Desolata est omnis terra 
quia nullus est qui recogitet corde »*. Deinde, ut res postula- 
verit, argumenta ex Scripturis petenda sunt quibus fidei dogmata 
illustremus, confirmemus, tueamur. Quod ille mirifice praestitit, 
adversus sui temporis haereticos dimicans: quos ad refellendos, 
quam acuta, quam solida e locis Scripturae arma desumpserit, 
omnia eius opera luculenter ostendunt. In quo si eum imitati 
erunt nostri Scripturarum interpretes, id profecto consecuturum 
est — quod decessor Noster in Encyclicis Litteris « Providentissi- 
mus Deus » « maxime optabile et necessarium » dixit —, ut « eius- 
dem Scripturae usus in universam theologiae influat disciplinam 
eiusque prope sit anima ». Praecipuus denique Scripturae usus 
ad divini verbi ministerium pertinet, sancte fructuoseque exer- 
cendum. Atque hoc loco, gratissimum est Doctoris Maximi verbis 
roborari praecepta, quae Nos Litteris Encyclicis « Humani ge- 
neris » de verbi divini praedicatione tradidimus. Ac profecto 
insignis interpres tam graviter, tam frequenter continuam sa- 
crarum Litterarum lectionem ad id potissimum sacerdotibus 
commendat, ut munere docendi et contionandi digne perfungan- 
tur. Neque enim eorum sermo habeat aliquid, cum momenti et 
ponderis, tum ad effingendos animos efficacitatis, nisi a sacra 
Scriptura informetur ab eaque vim suam ac robur mutuetur. 
« Sermo presbyteri Scripturarum lectione conditus sit »*. Nam 
« quidquid in Scripturis sanctis dicitur, tuba comminans est et 
1 Rom. 2, 19s. 
2 Thren. 4, 4. 


Jer. 12, 11. 
4 Hp. 52, 8, 1. 

grandi voce credentium aures penetrans » *. « Nihil enim ita per- 
cutit, ut exemplum de Scripturis sanctis » °. 

Quae autem sanctus Doctor habet de legibus in usu Biblio- 
rum servandis, ea, quamquam ad interpretes quoque, maximam 
partem, pertinent, sacerdotes in verbi divini praedicatione ante 
oculos habento. Ac primo quidem monet, ipsa Scripturae verba 
perdiligenter consideremus, ut certo constet quidnam sacer scri- 
ptor dixerit. Neque enim quisquam ignorat, Hieronymum, si 
quando opus esset, consuevisse ad codicem primigenium adire, 
aliam interpretationem cum alia comparare, vim verborum excu- 
tere et, si qui incidisset error, causas erroris aperire ut de ipsa 
lectione omnis tolleretur dubitatio. Tum vero, quae in verbis 
insit significatio et sententia, docet esse inquirendum, quia « de 
Scripturis sanctis disputanti non tam necessaria sunt verba 
quam sensus » *. Atque in eiusmodi significatione perscrutanda 
minime diffitemur Hieronymum, doctores latinos nonnullosque 
ex graecis superiorum temporum imitatum, fortasse plus aequo 
allegoricis interpre‘ationibus initio concessisse. Verum fecit ipse 
sacrorum Librorum amor, fecit perpetuus labor in eos recogno- 
scendos ac penitus percipiendos impensus, ut cotidie magis in 
recta sensus litteralis aestimatione proficeret, et sana hoc in ge- 
nere principia proponeret; quae, cum nunc quoque tutam omni- 
bus viam muniant ad plenum ex sacris libris sensum eruendum, 
breviter exponemus. Ad litteralem igitur seu historicam expli- 
cationem in primis animum intendere debemus: « Prudentem 
semper admoneo lectorem, ut non superstitiosis acquiescat in- 
terpretationibus et quae commatice pro fingentium dicuntur ar- 
bitrio, sed consideret priora, media et sequentia, et nectat sibi 
universa quae scripta sunt » *. Addit, reliquum omne interpreta- 
tionis genus, tamquam fundamento, sensu litterali inniti’, qui 


' In Amos 3, 3 ss. 
* In Zach. 9, 15 s. 
‘Ep. 2, 1, 3. 


* In Matth. 25, 15. 
5 Cf. in Hz. 38, 1 ss.; 41, 23 ss.; 42, 18 s.; in Mare. 1, 13-31; Bp. 129, 6, 1 ete. 


Acta Benedicti PP. XV 411 


neque tum abesse putandus est, cum aliquid translate effertur; 
nam « frequenter historia ipsa metaphorice texitur et sub ima- 
gine... praedicatur » '. Qui vero opinantur, Doctorem nostrum id 
nonnullis Scripturae locis tribuisse quod sensu historico care- 
rent, eos ipsemet refellit: « Non historiam denegamus, sed spi- 
ritalem intellegentiam praeferimus » *. Litterali autem seu histo- 
rica significatione in tuto collocata, interiores altioresque rima~ 
tur sensus, ut exquisitiore epulo spiritum pascat: docet enim 
de libro Proverbiorum, idemque de reliquis Scripturae partibus 
Saepe monet, sistendum non esse in solo litterali sensu, « sed, 
quasi in terra aurum, in nuce nucleus, in hirsutis castanearum 
operculis absconditus fructus inquiritur, ita in eis divinum sen- 
sum altius perscrutandum » *. Quamobrem, cum Sanctum Pauli- 
num edoceret, « quo in Scripturis sanctis calle gradiatur », « to- 
tum », ait, « quod legimus in divinis libris, nitet quidem et fulget 
etiam in cortice, sed dulcius in medulla est. Qui esse vult nu- 
cleum, frangit nucem » *. Monet tamen, cum de quaerendo agitur 
eiusmodi interiore sensu, quemdam modum esse adhibendum, 
« ne, dum spiritales divitias sequimur, historiae contemnere pau- 
pertatem videamur » °. Itaque haud paucas improbat antiquo- 
rum scriptorum mysticas interpretationes ob eam praecipue 
causam quod in litterali sensu minime inniterentur : « ut omnes 
illius repromissiones quas sancti prophetae suo ore cecinerunt, 
non inanem sonum habeant et crassa solius tropologiae nomina, 
sed fundentur in terra et cum historiae habuerint fundamenta, 
tunc spiritalis intellegentiae culmen accipiant » *. Qua in re sa- 
pienter animadvertit, non esse a Christi et Apostolorum vestigiis 
discedendum, qui, quamquam Vetus Testamentum uti Novi Foe- 
deris praeparationem et obumbrationem considerant propterea- - 


! In Hab. 3, 14ss. 
* In Mare. 9, 1-7; cf. in Ez. 40, 24-27. 


3 In Hecle. 12, 9 s. 
4 Bp. 58, 9, 1. 
5 In Eecle. 2, 24ss. 

que locos complures typice interpretantur, non omnia tamen ad 
typicam significationem trahunt. Atque, ut rem confirmet, saepe 
ad Paulum Apostolum appellat, qui, exempli gratia, « exponens 
sacramenta Adae et Evae, non negavit plasmationem eorum, sed 
super fundamentum historiae spiritalem intellegentiam aedifi- 
cans ait: Propter hoc relinquet homo etc. » '. Quodsi sacrarum 
Litterarum interpretes et divini verbi praecones, Christi et Apo- 
stolorum exemplum secuti monitisque Leonis XIII obtemperan- 
tes, ea non neglexerint « quae ab eisdem Patribus ad allegori- 
cam similemve sententiam translata sunt, maxime cum ex 
litterali descendant, et multorum auctoritate fulciantur », et mo- 
deste temperateque e litterali sententia ad altiora exsurgant 
atque se erigant, cum Hieronymo experientur quam verum illud 
Pauli: « Omnis Scriptura divinitus inspirata et utilis ad docen- 
dum, ad arguendum, ad corrigendum, ad erudiendum in iusti- 
tia » *, et larga ex infinito Scripturarum thesauro habituri sunt 
rerum sententiarumque subsidia, quibus fortiter suaviterque vi- 
tam moresque fidelium ad sanctitatem conforment. 

Quod vero attinet ad exponendi et dicendi rationem, quo- 
niam inter dispensatores mysteriorum Dei quaeritur ut fidelis 
quis inveniatur, statuit Hieronymus, potissimum « veritatem in- 
terpretationis » retinendam esse et « commentatoris officium esse, 
non quid ipse velit, sed quid sentiat ille quem interpretatur, expo- 
nere » °; adiicit autem, « grande periculum esse in Ecclesia loqui, 
ne forte interpretatione perversa de Evangelio Christi hominis 
fiat Evangelium » *. Deinde « in explanatione sanctarum Scriptu- 
rarum non verba composita et oratoriis floseulis adornata, sed 
eruditio et simplicitas quaeritur veritatis » °. Quam quidem ad 
normam cum scripta sua exararet, in commentariis profitetur 
hoc sibi habere propositum, non ut verba sua « laudentur, sed ut 


1 In Is. 6, 1-7. 

22 Tim. 3, 16. 

5 Dp. 49 al. 48, 17, 7. 

* In Gal. 1, liss. 

> In Amos, Praef. in 1. 3. 

quae ab alio bene dicta sunt, ita intellegantur ut dicta sunt » +; in 
expositione vero divini verbi eam requiri orationem, quae « nul- 
lam lucubrationem redolens... rem explicet, sensum edisserat, 
obscura manifestet, non quae verborum compositione fronde- 
scat » *. Atque hic placet plures Hieronymi locos subiicere, e qui- 
bus liquet, quam vehementer ab eloquentia illa abhorreret de- 
clamatorum propria, quae vacuo verborum strepitu et celeritate 
loquendi inanes plausus intendit. « Nolo te», monet Nepotia- 
num presbyterum, « declamatorem esse et rabulam garrulum- 
que, sed mysterii peritum et sacramentorum Dei tui eruditissi- 
mum. Verba volvere et celeritate dicendi apud imperitum vulgus 
admirationem sui facere, indoctorum hominum est » *. « Ex lit- 
teratis quicumque hodie ordinantur, id habent curae, non quo- 
modo Scripturarum medullas ebibant, sed quomodo aures 
populi declamatorum flosculis mulceant » *. « Taceo de mei simi- 
libus, qui si forte ad Scripturas sanctas post saeculares litteras 
venerint, et sermone composito aurem populi mulserint, quid- 
quid dixerint, hoc legem Dei putant, nec scire dignantur quid 
prophetae, quid Apostoli senserint, sed ad sensum suum incon- 
grua aptant testimonia: quasi grande sit et non vitiosissimum 
dicendi genus, depravare sententias et ad voluntatem suam 
Scripturam trahere repugnantem » °. « Nam sine Scripturarum 
auctoritate garrulitas non haberet fidem, nisi viderentur per- 
versam doctrinam etiam divinis testimoniis roborare » °. Verum 
haec garrula eloquentia et verbosa rusticitas « nihil mordax, 
nihil vividum, nihil vitale demonstrat, sed totum flaccidum 
marcidumque et mollitum ebullit in olera et in herbas, quae 
cito arescunt et corruunt »; simplex, contra, Evangelii doctrina, 
similis minimo grano sinapis, « non exsurgit in olera, sed crescit 


'In Gal., Praef. in 1. 3. 

? Dp. 36, 14, 2; cf. Hp. 140, 1, 2 
3 Bp. 52, 8, 1. 

in arborem, ita ut volucres caeli... veniant et habitent in ramis 
eius »’. Quare hanc sanctam dicendi simplicitatem, cum per- 
spicuitate et venustate minime quaesita coniunctam, ipse in 
omnibus sectabatur: « Sint alii diserti, laudentur ut volunt, et 
inflatis buccis spumantia verba trutinentur: mihi sufficit sic 
loqui ut intellegar et ut de Scripturis disputans Scripturarum 
imiter simplicitatem » *. Etenim « ecclesiastica interpretatio 
etiamsi habet eloquii venustatem, dissimulare eam debet et fu- 
gere, ut non otiosis philosophorum scholis paucisque discipulis, 
sed universo loquatur hominum generi » *. Quae profecto con- 
silia et praecepta si iuniores sacerdotes ad effectum deduxerint 
et seniores continenter prae oculis habuerint, confidimus eos fore 
Christifidelium animis per ministerium sacrum summopere pro- 
futuros. 

Reliquum est, Venerabiles Fratres, ut « dulces fructus » 
commemoremus, quos Hieronymus «de amaro semine littera- 
rum» decerpsit, in eam erecti spem, futurum, ut eius exemplo 
ad cognoscendam percipiendamque sacri codicis virtutem sacer- 
dotes et fideles vestris curis concrediti incendantur. Sed tantas 
tamque suaves spiritus delicias, quibus pius anachoreta afflue- 
bat, malumus ex eius veluti ore quam ex Nostris verbis comple- 
ctamini. Audiatis igitur quomodo de sacra hac disciplina Pau- 
linum « symmystam, sodalem et amicum » alloquatur: « Oro te, 
frater carissime, inter haec vivere, ista meditari, nihil aliud nosse, 
nihil quaerere, nonne tibi videtur iam hic in terris regni caele- 
stis habitaculum? » *. Alumnam vero suam, Paulam ita interro- 
gat: « Oro te, quid hoc sacratius sacramento? quid hac voluptate 
iucundius? Qui cibi, quae mella sunt dulciora quam Dei scire 
prudentiam, in adyta eius intrare, sensum Creatoris inspicere et 
sermones Domini tui, qui ab huius mundi sapientibus deriden- 
tur, plenos docere sapientia spiritalif Habeant sibi ceteri suas 

‘In Matth. 13, 32. 
? Ep. 36, 14, 2. 


3 Dp. 48 al. 49, 4, 3. 

opes, gemma bibant, serico niteant, plausu populi delectentur 
et per varias voluptates divitias suas vincere nequeant: nostrae 
deliciae sint, in lege Domini meditari die ac nocte, pulsare ia- 
nuam non patentem, panes Trinitatis accipere et saeculi fluctus, 
Domino praeeunte, caleare » *. Ad eandem Paulam et filiam eius 
Eustochium in commentario Epistulae ad Ephesios: « Si quid- 
quam est, Paula et Eustochium, quod in hac vita sapientem 
teneat et inter pressuras et turbines mundi aequo animo manere 
persuadeat, id esse vel primum reor meditationem et scientiam 
Scripturarum » *. Qua cum ipse uteretur, gravibus animi maero- 
ribus corporisque aegrotationibus affectus, tamen pacis et inte- 
rioris gaudii solacio fruebatur: quod quidem gaudium non erat 
in vana atque otiosa delectatione positum, sed, a caritate profe- 
ctum, in caritatem actuosam erga Ecclesiam Dei convertebatur, 
cui divini verbi custodia a Domino commissa est. é 
Etenim in sacris utriusque Foederis Litteris Ecclesiae Dei 
laudes legebat passim praedicatas. Singulae fere illustres san- 
ctaeque mulieres, quae in Veteri Testamento honorificum obti- 
nent locum, nonne huius Christi Sponsae figuram praeferebant? 
Nonne sacerdotium et sacrificia, instituta et sollemnia, univer- 
sae paene Veteris Testamenti res gestae ad eam adumbrandam 
pertinebant? Quid, quod tot Psalmorum et prophetarum vatici- 
nationes in Ecclesia divinitus impletas intuebatur? Non ipsi 
denique audita erant, a Christo Domino et ab Apostolis enun- 
tiata, maxima eiusdem Ecclesiae privilegia? Quidni igitur in 
animo Hieronymi amorem erga Christi Sponsam cotidie magis 
excitaverit scientia Scripturarum? Iam vidimus, Venerabiles 
Fratres, quanta reverentia et quam flagranti caritate is Eccle- 
siam Romanam et Petri Cathedram prosequeretur; vidimus 
quam acriter Ecclesiae adversarios impugnaret. Cum autem iu- 
niori commilitoni Augustino, idem proelium proelianti, plau- 
deret, et se una cum eo haereticorum invidiam in se suscepisse 


1 Ep. 30, 13. 

laetaretur: « Macte virtute », ita eum alloquitur, «in orbe cele- 
braris. Catholici te conditorem antiquae rursum fidei venerantur 
atque suscipiunt, et, quod signum maioris gloriae est, omnes hae- 
retici detestantur, et me pari persequuntur odio, ut quos gladiis 
nequeant, voto interficiant »*. Quae egregie confirmat Postu- 
mianus, apud Sulpicium Severum de Hieronymo testatus: « Cui 
iugis adversum malos pugna perpetuumque certamen concivit 
odia perditorum. Oderunt eum haeretici, quia eos impugnare 
non desinit; oderunt clerici, quia vitam eorum insectatur et cri- 
mina. Sed plane eum omnes boni admirantur et diligunt » *. Quo 
ex haereticorum perditorumque hominum odio multa perpessu 
aspera Hieronymus oppetiit, tum maxime cum Pelagiani coeno- 
bium Bethlehemiticum tumultuose adorti vastarunt; at omnes 
indignitates contumeliasque libenter pertulit, neque animo con- 
cidit, utpote qui pro tuenda Christi fide mori non dubitaret: 
« Hoc meum gaudium est», ad Apronium scribit, « quando in 
Christo audio filios meos dimicare, et istum zelum in nos ipse 
confirmet, cui credimus, ut pro fide eius sanguinem voluntarie 
fundamus... Nostra autem domus secundum carnales opes hae- 
reticorum persecutionibus penitus eversa, Christo propitio spi- 
ritalibus divitiis plena est. Melius est enim panem manducare 
quam fidem perdere » *. Quodsi errores nusquam impune ser- 
pere passus est, haud minore sane studio in perditos mores vehe- 
menti illo suo dicendi genere usus est, ut, quantum in se erat, 
Christo « exhiberet... gloriosam Ecclesiam, non habentem ma- 
culam aut rugam, aut aliquid eiusmodi, sed ut sit sancta et im- 
maculata » *. Quam graviter eos increpat, qui sacerdotalem digni- 
tatem pravo vitae instituto violarent! Quam eloquenter ethnicos 
vituperat mores, qui ipsam Urbem magna ex parte inficerent! 
Hanc vero vitiorum scelerumque omnium colluviem ut quoquo 
pacto cohiberet, opponere ipse virtutum christianarum praestan- 


! Ep. 141, 2; cf. Bp. 134, 1. 

® Postumianus apud Sulp. Sev., Dial. 1, 9. 
3 Bp. 139. 

4 Bph. 5, 27. 

tiam atque pulchritudinem, verissime ratus nihil tam ad malum 
aversandum valere quam rerum optimarum amorem; instare ut 
adulescentes pie ac recte instituerentur; gravibus consiliis con- 
iuges ad vitae integritatem sanctitatemque hortari; studium vir- 
ginitatis purioribus instillare animis; arduam quidem sed sua- 
vem interioris vitae severitatem omnibus laudibus extollere; pri- 
mam illam christianae religionis legem, caritatis scilicet cum 
labore coniunctae, qua servata, e perturbationibus ad tranquil- 
litatem ordinis se hominum societas feliciter reciperet, omni 
contentione urgere. De caritate autem ita praeclare ad Sanctum 
Paulinum: « Verum Christi templum anima credentis est: illam 
exorna, illam vesti, illi offer donaria, in illa Christum suscipe. 
Quae utilitas, parietes fulgere gemmis et Christum in paupere 
fame mori!» *. Laboris vero legem non scriptis modo, sed totius 
quoque vitae exemplis tam impense omnibus suadebat, ut Po- 
stumianus, qui sex menses cum Hieronymo in urbe Bethlehem 
commoratus erat, apud Sulpicium Severum testatus sit: « Totus 
semper in lectione, totus in libris est: non die, non nocte requie- 
scit; aut legit aliquid semper aut scribit » *. Ceterum, quantum 
Eeclesiam adamaret, liquet etiam ex commentariis, in quibus 
nullam dilaudandae Christi Sponsae opportunitatem praeterit. 
Ita, exempli causa, in explanatione Aggaei prophetae legimus: 
« Venerunt electa omnium gentium et repleta est gloria domus 
Domini, quae est Ecclesia Dei viventis, columna et firmamen- 
tum veritatis... His metallis illustrior fit Ecclesia Salvatoris 
quam quondam synagoga fuerat: his lapidibus vivis aedificatur 
domus Christi et pax ei praebetur aeterna »°. Et in Michaeam: 
« Venite, ascendamus in montem Domini: ascensione opus est 
ut quis ad Christum valeat pervenire et domum Dei Iacob, Ec- 
clesiam, quae est domus Dei, columna et firmamentum verita- 
tis» ‘. In prooemio commentarii in Matthaeum: « Ecclesia... 

{ Bp. 58, 7, 1. 

2 Postumianus apud Sulp. Sev., Dial. 1, 9. 

* In Agg. 2, 16s. 


4 In Mich. 4, 188. 

supra petram Domini voce fundata est, quam introduxit Rex in 
cubiculum suum et ad quam per foramen descensionis occultae 
misit Manum suam »’. 

Quemadmodum in postremis, quos attulimus, locis, sic ple- 
rumque Dominum Iesum intime cum Ecclesia coniunctum Do- 
ctor noster concelebrat. Caput enim cum a corpore mystico se- 
parari nequeat, necessario coniungitur cum Ecclesiae studio 
Christi amor, qui scientiae Scripturarum praecipuus atque dul- 
cissimus omnium fructus habendus est. Hanc profecto sacri co- 
dicis scientiam adeo Hieronymus persuasum habebat usitatam 
esse viam qua ad cognitionem et amorem Christi Domini per- 
venitur, ut asseverare minime dubitaverit: « Ignoratio Scriptu- 
rarum ignoratio Christi est » *. Idem ad sanctam Paulam scribit : 
« Quae enim alia potest esse vita sine scientia Scripturarum per 
quas etiam ipse Christus agnoscitur, qui est vita credentium ? » *. 
In Christum enim veluti centrum omnes utriusque Testamenti 
paginae vergunt; et Hieronymus, cum verba Apocalypsis expla- 
nat quae sunt de fiuvio et ligno vitae, inter alia, haec habet: 
« Unus fluvius egreditur de throno Dei, hoc est gratia Spiritus 
Sancti, et ista gratia Spiritus Sancti in sanctis Scripturis est, hoc 
est in isto fluvio Scripturarum. Tamen iste fluvius duas ripas 
habet, et Vetus et Novum Testamentum, et in utraque parte 
arbor plantata Christus est » *. Nihil igitur mirum si, quaecum- 
que in sacro codice leguntur, ea, pia meditatione, ad Christum 
referre consueverat: « Ego quando lego Evangelium et video 
ibi testimonia de lege, testimonia de prophetis, solum Christum 
considero: sic vidi Moysen, sic vidi prophetas, ut de Christo 
intellegerem loquentes. Denique quando venero ad splendorem 
Christi et quasi splendidissimum lumen clari solis adspexero, lu- 
cernae lumen non possum videre. Numquid lucernam si incen- 
das in die, lucere potest! Si sol luxerit, Jux lucernae non paret: 


1 In Matth., Prol. J 
* In Is., Prol.; cf. tract. de Ps. 7/, 
3 Bp. 80, 7. 

sic et Christo praesente comparata lex et prophetae non appa- 
rent. Non detraho legi et prophetis, quin potius laudo, quia Chri- 
stum praedicant. Sed sic lego legem et prophetas ut non per- 
maneam in lege et prophetis, sed per legem et prophetas ad 
Christum perveniam » '. Ita, qui Christum ubique pie quaereret, 
eum Scripturarum commentatione ad amorem et scientiam Do- 
mini Iesu mirifice efferri cernimus, in qua margaritam illam 
Evangelii pretiosam invenit: « Unum autem est pretiosissimum 
margaritum, scientia Salvatoris et sacramentum passionis illius 
et resurrectionis arcanum » *. Qua Christi caritate cum flagraret, 
nimirum fiebat ut, pauper et humilis cum Christo, animo ab 
omnibus terrenis curis libero ac soluto, unice Christum quae- 
reret, eius spiritu ageretur, cum eo coniunctissime viveret, eum 
patientem in se, imitando, effingeret, nihil haberet antiquius 
quam ut cum Christo et pro Christo pateretur. Quare, cum, iniu- 
riis odiisque improborum hominum lacessitus, Damaso vita fun- 
cto, Roma discessisset, in eoque esset ut navem conscenderet, 
haec scribebat: « Et licet me sceleratum quidam putent et omni- 
bus flagitiis obrutum, et pro peccatis meis etiam haec parva sint, 
tamen tu bene facis, quod ex tua mente etiam malos bonos pu- 
tas... Gratias ago Deo meo quod dignus sum quem mundus ode- 
rit... Quotam partem angustiarum perpessus sum qui cruci mi- 
lito? Infamiam falsi criminis importarunt: sed scio per malam et 
bonam famam perveniri ad regna caelorum » *. Et sanctam virgi- 
nem Eustochium ad eiusmodi vitae labores pro Christo fortiter 
ferendos sic hortabatur: « Grandis labor, sed grande praemium, 
esse quod Martyres, esse quod Apostolos, esse quod Christus 
est... Haec omnia, quae digessimus, dura videbuntur ei qui non 
amat Christum. Qui autem omnem saeculi pompam pro purga- 
mento habuerit et vana duxerit universa sub sole, ut Christum 
lucrifaciat, qui commortuus est Domino suo et conresurrexit et 
crucifixit carnem cum vitiis et concupiscentiis, libere procla- 
1 Tract. in Mare. 9, 1-7. 

mabit: Quis nos separabit a caritate Christi!»’. Fructus igitur 
e sacrorum voluminum lectione Hieronymus capiebat uberri- 
mos: inde interiora illa lumina, quibus ad Christum magis ma- 
gisque cognoscendum adamandumque trahebatur; inde spiritum 
illum orationis, de quo tam pulchra conscripsit; inde mirabilem 
illam cum Christo consuetudinem, cuius incitatus deliciis, per 
arduam crucis semitam, ad adipiscendam victoriae palmam sine 
intermissione procurrit. Idem continuo animi ardore in Sanctis- 
simam Eucharistiam ferebatur, cum « nihil illo ditius qui Corpus 
Domini canistro vimineo, sanguinem portat vitro »’; nec mi- 
nore reverentia et pietate Deiparam colebat cuius perpetuam vir- 
ginitatem pro viribus defendit; eandemque Dei Matrem, nobilis- 
simum virtutum omnium exemplar, Christi sponsis proponere 
ad imitandum consueverat *. Quamobrem nemo mirabitur, tam 
vehementer Hieronymum allectum atque attractum esse iis Pa- 
laestinae locis quae Redemptor Noster et Sanctissima eius Mater 
consecravissent ; ipsius profecto sententiam in iis licet agnoscere, 
quae Paula et Eustochium, eius discipulae, ex urbe Bethlehem 
ad Marcellam conscripserunt: « Quo sermone, qua voce spelun- 
cam tibi possumus Salvatoris exponere? Et illud praesepe, in 
quo infantulus vagiit, silentio magis quam infirmo sermone 
honorandum est... Ergone erit illa dies, quando nobis liceat 
speluncam Salvatoris intrare, in sepulcro Domini flere cum so- 
rore, flere cum matre? Crucis deinde lignum lambere et in Oli- 
veti monte cum ascendente Domino, voto et animo sublevari? » *. 
Has igitur recolens sacras memorias, Hieronymus, Roma procul, 
corpori quidem duriorem sed tam suavem animo vitam agebat, 
ut exclamaret: « Habeat Roma, quod angustior Urbe Romana 
possidet Bethlehem » °. 


1 Ep. 22, 38 s. 

* Hp. 125, 20, 4. 

3 Cf. Dp. 22, 38, 3. 
* Ep. 46, 11. 13. 

Sanctissimi viri optatum, alia ratione atque ipse intelle- 
gebat, perfectum esse, est cur Nos gaudeamus et Romani cives 
Nobiscum gaudeant; quas enim Doctoris Maximi reliquias, in 
illo ipso specu conditas, quem tamdiu incoluerat, Davidica nobi- 
lissima civitas se olim possidere gloriabatur, eas iam felix Roma 
habet, in maiore Deiparae Basilica depositas, apud ipsum Prae- 
sepe Domini. Silet quidem vox illa, cuius sonum e solitudine 
olim prodeuntem totus audivit catholicus orbis; sed scriptis suis, 
quae « per universum mundum quasi divinae lampades ruti- 
lant» ', Hieronymus adhuc clamat. Clamat, quae sit Scriptura- 
rum praestantia, quae integritas et historica fides, quam dulces 
fructus earum lectio pariat ac meditatio. Clamat, ut ad insti- 
tutum vitae christiano nomine dignum omnes Ecclesiae filii re- 
deant, et ab ethnicorum moribus, qui hac nostra aetate paene 
revixisse videntur, se immunes atque incolumes servent. Clamat, 
ut Petri Cathedra, Italorum praesertim pietate et studio, quo- 
rum in finibus divinitus constituta est, eo sit in honore, ea frua- 
tur libertate, quam apostolici muneris dignitas atque ipsa per- 
functio omnino postulant. Clamat, ut christianae illae geutes, 
quae ab Ecclesia Matre misere desciverunt, ad eam denuo con- 
fugiant, in qua spes omnis posita est salutis aeternae. Atque uti- 
nam his monitis obsequantur orientales in primis Ecclesiae, 
quae iam nimium diu a Petri Cathedra averso sunt animo. Hie- 
ronymus enim, cum in iis regionibus viveret et Gregorio Na- 
zianzeno Didymoque Alexandrino usus esset magistris, orien- 
talium aetatis suae populorum doctrinam ea complexus est per- 
vulgata sententia: « Si quis in Noe arca non fuerit, periet re- 
gnante diluvio » *. Cuius diluvii fluctus nonne hodie impendent 
ad omnia, nisi eos Deus avertat, hominum instituta destruenda ? 
Ecquid enim, sublato, universarum rerum auctore et conserva- 
tore, Deo, non corruat? Ecquid non pereat, quod ab se Christum, 
qui vita est, segregarit? Sed qui olim, discipulis comprecantibus, 


' Cassian., De inearn. 7, 26. 

mare turbatum tranquillavit, potest idem pulcherrima pacis mu- 
nera exagitatae hominum consortioni restituere. In quo opitu- 
letur Hieronymus Ecclesiae Dei, quam cum peramanter coluit, 
tum a quavis adversariorum oppugnatione strenue defendit; 
idque patrocinio suo impetret, ut, discidiis secundum Iesu Christi 
optata compositis, « fiat unum ovile et unus pastor ». 

Iam quae, Venerabiles Fratres, quinto decimo a Doctoris 
Maximi obitu exeunte saeculo, vobiscum communicavimus, ea 
vos ad clerum populumque vestrum perferre ne cunctemini, ut 
omnes, Hieronymo duce ac patrono, non modo catholicam de 
divina Scripturarum inspiratione doctrinam retineant ac tuean- 
tur, sed etiam principiis studiosissime inhaereant, quae Litte 
ris Encyclicis « Providentissimus Deus » et hisce Nostris prae- 
scripta sunt. Universis interea Ecclesiae filiis optamus, ut, sa 
crarum Litterarum dulcedine perfusi et roborati, supereminen- 
tem Iesu Christi scientiam assequantur: cuius auspicem pater- 
naeque benevolentiae Nostrae testem, vobis, Venerabiles Fratres, 
cunctoque clero et populo vobis concredito, apostolicam bene- 
dictionem amantissime in Domino impertimus. 

Datum Romae apud Sanctum Petrum die xv mensis Se- 
ptembris anno mpccccxx, Pontificatus Nostri septimo. 

